b'\n_START_ARTICLE_\nLassi Lehtinen\n_START_SECTION_\nSeuraura\n_START_PARAGRAPH_\nLehtinen on Rauman Lukon oma kasvatti. Kaudella 2014\xe2\x80\x932015 h\xc3\xa4n onnistui C-nuorten SM-sarjan pudotuspeleiss\xc3\xa4 harvinaisessa tempussa ottelussa H\xc3\xa4meenlinnan Pallokerhoa vastaan, jolloin Lehtinen teki maalin tyhj\xc3\xa4\xc3\xa4n maaliin sek\xc3\xa4 ker\xc3\xa4si my\xc3\xb6s yhden sy\xc3\xb6tt\xc3\xb6pisteen. H\xc3\xa4n voitti kauden p\xc3\xa4\xc3\xa4tteeksi C-nuorten SM-pronssia, palkittiin sarjan parhaana maalivahtina Jukka Tammi -palkinnolla sek\xc3\xa4 valittiin t\xc3\xa4hdist\xc3\xb6kent\xc3\xa4lliseen. Kauden 2015\xe2\x80\x932016 p\xc3\xa4\xc3\xa4tteeksi Lahtinen palkittiin koko B-nuorten SM-sarjan parhaana pelaajana Esa Tikkanen -palkinnolla, parhaana maalivahtina Jarmo Myllys -palkinnolla sek\xc3\xa4 valittiin t\xc3\xa4hdist\xc3\xb6kent\xc3\xa4lliseen._NEWLINE_Kaudeksi 2016\xe2\x80\x932017 Lehtinen nostettiin Lukon SM-liigarinkiin. H\xc3\xa4n l\xc3\xa4hti kauteen niin ik\xc3\xa4\xc3\xa4n joukkueen kolmosmaalivahtina Kaapo K\xc3\xa4hk\xc3\xb6selle ja Antti Karjalaiselle sek\xc3\xa4 A-nuorten ykk\xc3\xb6smaalivahtina. Vain 17-vuotias Lehtinen teki SM-liigadebyyttins\xc3\xa4 19. marraskuuta 2016 Mikkelin Jukureita vastaan. H\xc3\xa4net nostettiin otteluun Lukon kakkosmaalivahdiksi Jakub \xc5\xa0t\xc4\x9bp\xc3\xa1nekin loukkaantumisen my\xc3\xb6t\xc3\xa4. Lehtinen kuitenkin vaihdettiin joukkueen maalinsuulle ajassa 21.44, kun Kaapo K\xc3\xa4hk\xc3\xb6nen oli p\xc3\xa4\xc3\xa4st\xc3\xa4nyt taakseen jo viisi osumaa. Lehtinen torjui ottelussa 17 kertaa ja h\xc3\xa4n p\xc3\xa4\xc3\xa4sti kaksi maalia. Lukko h\xc3\xa4visi ottelun lopulta murskalukemin 1\xe2\x80\x937. Lehtisen debyytti oli historiallinen, sill\xc3\xa4 h\xc3\xa4n pelasi samana p\xc3\xa4iv\xc3\xa4n\xc3\xa4 jo A-nuorten SM-liigan ottelun. Ottelu j\xc3\xa4i Lehtisen kauden ainoaksi SM-liigassa. H\xc3\xa4n pelasi kauden aikana miesten pelej\xc3\xa4 my\xc3\xb6s nelj\xc3\xa4 runkosarjaottelua lainalla Mestis-joukkue KeuPa HT:ss\xc3\xa4 torjuen yhden nollapelin._NEWLINE_Lehtisell\xc3\xa4 oli kaudella 2016\xe2\x80\x932017 koko A-nuorten SM-liigan paras torjuntaprosentti (93,6%). H\xc3\xa4n torjui Lukon p\xc3\xa4\xc3\xa4tteeksi A-nuorten SM-pronssiin. Lehtinen palkittiin kauden p\xc3\xa4\xc3\xa4tteeksi koko sarjan parhaana pelaajana Teemu Sel\xc3\xa4nne -palkinnolla, parhaana maalivahtina Jorma Valtonen -palkinnolla sek\xc3\xa4 valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. H\xc3\xa4net valittiin my\xc3\xb6s A-nuorten SM-liigan helmikuun 2017 kuukauden tulokaspelaajaksi. Kauteen 2017\xe2\x80\x932018 Lehtinen l\xc3\xa4hti niin ik\xc3\xa4\xc3\xa4n Lukon kolmosmaalivahtina Kaapo K\xc3\xa4hk\xc3\xb6selle ja Sebastian Yl\xc3\xb6selle. Lehtinen ja Yl\xc3\xb6nen hakivat alkukaudella l\xc3\xa4hes vuorollaan pelituntumaa KeuPa HT:n Mestis-joukkueesta. Lehtinen pelasi Lukossa ensimm\xc3\xa4isen SM-liigaottelunsa aloittavana maalivahtina 1. joulukuuta_NEWLINE_2017 Vaasan Sportia vastaan. H\xc3\xa4n torjui Lukon 3\xe2\x80\x932-jatkoaikavoittoon p\xc3\xa4\xc3\xa4ttyneess\xc3\xa4 ottelussa 22 kertaa. Lehtinen pelasi kauden aikana SM-liigassa nelj\xc3\xa4ss\xc3\xa4 runkosarjaottelussa ja h\xc3\xa4n otti paikkansa Lukon kakkosmaalivahtina Yl\xc3\xb6sen siirrytty\xc3\xa4 loppukaudella Jokipoikiin. Lehtinen pelasi suurimman osan kaudestaan kuitenkin KeuPassa, jossa h\xc3\xa4n pelasi 18 runkosarja- ja 14 playoff-ottelua torjuen molemmissa kaksi nollapeli\xc3\xa4. Lehtinen otti Lukon kauden p\xc3\xa4\xc3\xa4tytty\xc3\xa4 KeuPan ykk\xc3\xb6smaalivahdin paikan ja h\xc3\xa4n torjui joukkueen Mestiksen mestaruuteen._NEWLINE_Kauden 2018\xe2\x80\x932019 Lehtinen aloitti Lukon toisena maalivahtina Oskari Set\xc3\xa4sen aisaparina. H\xc3\xa4n torjui liigauransa ensimm\xc3\xa4isen nollapelin 28. marraskuuta 2018 vieraissa H\xc3\xa4meenlinnan Pallokerhoa vastaan. Lehtinen torjui Lukon 0\xe2\x80\x931-voittoon p\xc3\xa4\xc3\xa4ttyneess\xc3\xa4 ottelussa 33 kertaa. Jarkko Nikander valitsi h\xc3\xa4net ottelun Alumnien t\xc3\xa4htien ykk\xc3\xb6st\xc3\xa4hdeksi. 1. joulukuuta 2018 Lehtinen onnistui tekem\xc3\xa4\xc3\xa4n maalin Turun Palloseuran tyhj\xc3\xa4\xc3\xa4n maaliin. H\xc3\xa4nest\xc3\xa4 tuli Mika J\xc3\xa4rvisen (4. joulukuuta 2008) j\xc3\xa4lkeen SM-liigahistorian toinen maalinteossa onnistunut maalivahti. Lehtinen nousi kauden mittaan Lukon ykk\xc3\xb6smaalivahdiksi niukasti Set\xc3\xa4sen ohi ja kantoi suurimman osan joukkueen torjuntavastuusta kev\xc3\xa4tkaudella. H\xc3\xa4n pelasi kauden aikana kaikkiaan 38 runkosarja- ja kuusi playoff-ottelua torjuen kaksi nollapeli\xc3\xa4.\n_START_SECTION_\nMuuta\n_START_PARAGRAPH_\nLehtinen on toisen polven SM-liigamaalivahti, sill\xc3\xa4 h\xc3\xa4nen is\xc3\xa4ns\xc3\xa4 Sami torjui omalla urallaan Lukossa, Pelicansissa ja Saimaan Pallossa.'